In solidade

Deo bos amo, o alvures pesados
in s’altura, o in baddes e pianos,
campaniles de ilde soberanos,
pro umbras e pro fruttos preziados.

Cando bos bido giuntos in corona
subra sas serras o tancas pianas
in s’animu mi sento cuddas sanas
forzas de una vida pius bona,

De silenziu ricca e d’armonia
larga chei s’idea in solidade,
un’idea potente ’e libertade:
eterna brama de s’anima mia.

E bando che pastore in sas costeras
arboradas tra roccas maestosas
in mesu a baddes friscas o umbrosas
da ue appena s’iden sas aèras.

E canto a boghe bassa antigas rimas
de amore e memorias luntanas
tra mùrmuros allegros de funtanas
ch’han connottu sas dies mias primas.

Mi paret tando a giovanu torrare
e cun dulches amabiles faeddos
regiono solu d’amores noeddos
comente torret sa vida a cuminzare.